Mark van Bommel

**Mark Peter Gertruda Andreas van Bommel** (Maasbrach, 22 april 1977) is 'ne Nederlandjse voetbaltrainer, ex-voetballer en international. De middevelder is veur versjillende hoag geklasseerde teams oetgekómme en sjpaelde es lèste veur PSV.

## Begin van zien carrière
Van Bommel begoosj zien carrière biej de plaatsjelikke club RKVV Maasbracht. Hiej woort hae gescout door Fortuna Zitterd wo hae van 1992 pès 1999 sjpeelde. In 1999 woort hae biej Fortuna weggekoch door PSV Eindhove. 

## PSV
Van Bommel sjpeelde zös seizoene veur PSV. In zien tweëde seizoen, Van Bommel waas doe 23, woort hae aanveurder van de Eindhovenaere. Hae behaolde in dees zös seizoene veer landjstitele (1999/2000, 2000/2001, 2002/2003 en 2004/2005) en  hae won in 2004/2005 de KNVB baeker.

In ziene PSV-tied maakde Van Bommel op 10 mei 2003 in de wedsjtried PSV-Excelsior (oetsjlaag 7-0) veer gole, ein perseuënlik wedsjtriedrecord. Ein angere memorabele wedsjtried veur Van Bommel waas Ajax-PSV op 20 mieërt 2005 wiej hae drie keër scoorde (oetsjlaag 0-4).

Van Bommel sjpeelde veur PSV vieftig Europese wedsjtrieje. De wedsjtried woaan Van Bommel neet gaer herinnerd wirt is de hauve finale van de Champions League, wo-in PSV oetkaom taenge AC Milan. Net veur tied leet Van Bommel 'ziene man' Massimo Ambrosini loupe en dae scoorde hiejnao, wodoor PSV de finale van de Champions League misleep. De wedsjtried eindigde in 3-1.

## FC Barcelona
Biej ’t begin van 't seizoen 2005 maakde Van Bommel de euversjtap nao 't Sjpaanse FC Barcelona. Hae teikende dao ein contract veur drie jaor. Biej zien vertrèk biej PSV belaofde hae dat hae - went zien gezóndjheid dat zouw toesjtaon - nao dit contract truk zouw kómme biej PSV. 
Biej de presentatie van Van Bommel in Camp Nou op 10 juni 2005 haet hae gekaoze veur 't rögknummer 17. Ziene zaakwaarnummer Rob Janssen vertèlde dat clubs es AC Milan en Real Madrid ouch interesse hèjje in Van Bommel, mèr dat zien keus veel op FC Barcelona.

Biej de veurbereijing van Barcelona in Denemarke verrasjde Van Bommel de Sjpaanse pers door op Èngelsje vraoge in 't Sjpaans te antjwoorde. Van Bommel goof aan dat hae ein waek lank biej 'de nónne in Vught' (Taleninstituut Regina Coeli) hèj gebivakkeerd.

Mèt Barcelona wón Van Bommel de Primera División, de Supercopa en de Champions League. In de finale van dit lètsgeneumd toernooi sjtarde Van Bommel in de basisplaatsj en woort hae nao ein oer gewisseld.

In de zomer van 2006 kaom hae truk op zien eërdere belofte en verleet hae FC Barcelona, mede doordat hae gein vaste basisplaatsj koosj aafdwinge, veur zöstieën miljoen euro en woort hae ingelief door FC Bayern München.

## Bayern München
Biej Bayern bewees hae waal dat hae ein vaste waarde hèj en sjtóng hae es vaste sjpeler in de basis. Mèt München wirt hae in 't seizoen 2007/2008 kampioen van de Bundesliga en wint hae de DFB-Pokal.
In april 2008 brook Van Bommel zien naas biej de Duutsje baekerfinale taenge Borussia Dortmund (2-1 wins veur Bayern München). Hae kroog eine ellebaogsjtoat van ziene direkte taengesjtander Mladen Petric. Hae weigerde ein operatie en sjpeelde zónger masker mèr mèt gebraoke naas zien wedsjtrieje. 

In augustus 2008 krit Van Bommel van ziene nuje trainer Jürgen Klinsmann te heuëre dat hae de nuje aanveurder is van Bayern München. D'r woort bewaerd dat hae de eësjte neet-Duutsje aanveurder van 't team waas, 't gein neet klopde. In de jaore tachtig was Søren Lerby, gebaore in Denemarke, häöm al èns veurgegaon.

## AC Milan
Op 25 jannewarie 2011 woort bekènd gemaak dat van Bommel, dae biej Bayern München nog ónger contract sjtóng tot 't eindj van 't sezoen 2010-2011, per direk de euversjtap zouw make nao AC Milan.

## PSV

In 't Ieredevisiesezoen 2012/13 späölde Van Bommmel veur PSV. Nao e wisselend jaor woort de club twiede en greep ze zjus neve de KNVB-beker. Van Bommel oondersjeide ziech in dit team es eine vaan de beter speulers. Nao de lèste competitiewèdstrijd, tege FC Twente, kundegde heer aon defintief mèt profvoetbal te stoppe.

## Oranje
Van Bommel en Oranje is gein ónverdeild succes. Hae misde 't EK in 2000 en veur 't WK van 2002 in Zuid-Korea en Japan wis Nederland zich neet te kwalificere. Biej 't EK in Portugal in 2004 waas hae geblesseerd aan ziene knee.

De eësjte keër dat Van Bommel d'r op ein groat toernooi biej waas, is op 't Waereldkampioensjap voetbal 2006 in Duutsjlandj. Nao in de kwalificatie vesjillende keëre te zeen gepasseerd, wirt Van Bommel opgenómme in de definitieve selectie veur 't toernooi. Bondscoach Marco van Basten bewaerde aevel dat volges häöm Van Bommel zien take in Oranje neet good oetvoerde. Hae sjtóng waal biej drie van de veer wedsjtrieje op dat WK in de basis mèr woort tweë keër gewisseld. Oranje reikde tot de achste finales.

Nao dat WK woort Van Bommel neet geselecteerd veur 't duel mèt Ierlandj (4-0 euverwinning veur Nederlandj). Nao dat duel woort bekènd dat Van Bommel en Ruud van Nistelrooy neet meë in de veurluipige selectie van Van Basten zouwe waere opgenómme. Op 1 oktober maakde Van Bommel dao-op bekènd dat hae neet meë veur Oranje wouw sjpele ónger bondscoach Van Basten. Dit deeg hae naodat hae waal weer door Van Basten in de selectie waas opgenómme voor de EK-kwalificatie duels taenge Bulgarije en Albanië.

Pas op 5 augustus 2008 woort hae door de opvolger van Van Basten, zien sjoanvader Bert van Marwijk, geselecteerd veur de oefeninterlandj taenge Ruslandj. In de kwalificatiewedsjtrieje veur ’t WK-2010 in Zuid-Afrika hèj hae, veur zouwied es hae neet geblesseerd waas, ein vaste plaatsj in de basis. Nederlandj plaatsjde zich mèt gemaak veur dit WK en van Bommel woort ouch door van Marwijk geselecteerd veur de eindjrunj in Zuud-Afrika. Dao zouw oetentelik de finale waere gehaold taenge Sjpanje. Nao eine enerverende wedsjtried woort Nederlandj door Sjpanje in de verlenging ein paar minute veur 't eindj geklop door ein gaol van Iniesta.

## Trainer

Mèt ingaank vaan 't sezoen 2018/19 woort Mark van Bommel trainer van PSV. In 't begin had 'r, in eder geval in de Ieredevisie, hiel väöl veurspood: PSV stoont zelfs maondelaank zoonder punteverlees bovenaon. Nao de winterstop góng 't evels belaankriek minder en oetindelek góng 't kampioensjap nao Ajax. 't Sezoen 2019/20 begós ouch nog good - PSV góng wekelaank gedeild aon kop - meh daonao begós e sterk verval. Oetindelek woort Van Bommel op 16 december 2019, einen dao nao e 3-1 verlees tege Feyenoord, oontslaoge.

## Privé
Van Bommel is getrouwd mèt Andra, de dochter van bondscoach Bert van Marwijk. Ze höbbe same drie kènjer; de tweëling Renée en Thomas en Ruben. Thomas sjpaelt saer 2020 bie MVV.

## Clubs

## Eërelies
**Fortuna Sittard**
* Kampioen Eësjte Divisie: 1995
* Verlezend finalis KNVB Baeker: 1999

**PSV**
*Kampioen van Nederlandj: 2000, 2001, 2003, 2005
*KNVB Baeker: 2005
*Johan Cruijff Sjaal: 2000, 2001, 2003

**Barcelona**
*Champions League: 2006
*Kampioen van Sjpanje: 2006
*Sjpaanse Supercup: 2005,2006

**FC Bayern München**
*Kampioen van Duutsjlandj: 2008
*DFB-Pokal: 2008
*Ligapokal: 2007

**Perseuënlik**
*Talent van 't jaor: seizoen 1998/1999
*Nederlands voetballer van 't jaor: 2001, 2005
*Gekaoze tot ‘Sjpeler van 't seizoen’ 2006-2007 (Fans FC Bayern München)

## Nederlands Èlftal
***53 Interlands**
***9 Gole**

## Trivia
* Van Bommel leek 't seizoen 2004-2005 in de Bundesliga te gaon sjpele; oetentelik góng dit neet door ómdat nao  zoawaal Borussia Dortmund es FC Schalke 04 de transfersom te hoag vónje.

* Op 21 augustus 2007 haolde de televisiezender TV Limburg same mèt Van Bommel ein grap oet. 't Sjtation zóndj ein interview oet, mèt es sjtrekking dat Van Bommel de Duutsje nationaliteit góng aanvraoge. Van Bommel wouw neet meë ónger Marco van Basten in 't Nederlands voetbalèlftal sjpele. Door dees aanvraog zouw Van Bommel esnog zien interlandcarrière via 't Duutsj voetbalèlftal kènne voorzètte. Dit is in de praktiek aevel neet meugelik volges de regels van de FIFA. Wae einmaol veur ein landj eine officiële interlandj haet gesjpeeld, maog volges de waereldvoetbalbóndj neet meë oetkómme veur ein anger landj.

* De televisiezender TV Limburg zeij te höbbe wille aantoane dat anger nuujszenders brónne zoamèr euvernumme, zónger ze te verifiëre. De grap lökde, want 't 'nuujsfeit' woort - óngecontroleerd - wiejer vertèld door ónger angere 't NOS Journaal. 

* Vanwaege financiële probleme van Fortuna Zitterd organiseerde Van Bommel op 31 mei 2009 samen mèt zien vader ein benefietduel tösje Bayern München en zien aw club in sjtadion van Fortuna Zitterd. Van Bommel zelf zaot vanwaege ein blessure op de bank. Waal verrichde hae de aaftrap.

## Referentie